  Виталий Пронин Зинаида Рябинина, валтӥсь редакторКылем арнянуналэ берпуметӥ сюресэз вылэ келямы эшшо огзэ удмурт кизилиез Фома Ермаковез.Шутэтскон нуналэн йы-рин-а, мукет-а калык трос вал, уд шуы - кӧня ке тодосчиос, кӧня ке писательёс. Азьвыл дыръя таӵе адями кулэ ке, соку ик комиссия люкаське вал, кенешо, кызьы  йӧно келяно, ӟеч интые пононо, шуо  люкиськыны лыктэм тодмо-дано удмуртъёс. Табере тани город пумысь морглэн пеймыт залысьтыз гинэ потто но кинэ кытчы нуо... Буре ваемед потыса но, шайвылзэс уд шедьты. Нокинлы номыр кулэ ӧвӧл, нылпиосыд ке вань, ярам, ӧвӧл ке - нимтултэм шайгуэ но понозы...Туала вакытэ, бен, бадӟым залъёсысь быдӟым кунмуртъёсты но олигархъёсты гинэ потто на. Кулэм муртлы  бен маке шат, кызьы, кытчы ватозы, но со кулэ асьмелы, улэпъёслы, дано адямиосмес йӧскадь буре ваён, соослэн матысь адямиоссылы гажаммес возьматон понна.Ма, мар веранэз ини удмурт шай сярысь, куке асьмелэн нимысьтыз удмурт литературая музеймы но ӧвӧл ке! Быдэс Поволжьеын Удмуртиын гинэ ӧвӧл, пе. Элькунлэн лыдъяське  Г. Красильниковлэн Ижысь музей-юртэз гинэ. Ма гинэ тэроз квартирае? Аслаз Геннадий Дмитриевичлэн экспонатъёсыз, мукет юбиляръёслэн пичигес выставкаоссы - ваньмыз. Экскурсиос дыръя ёркыт - татын  огдыре куамын адямилэсь трос луыны кулэ ӧвӧл. Соин йырин кӧня архивъёс ышо-быро! Кӧня печатласькымтэ, дуннеез адӟымтэ произведениос тус-тас луо. Кӧня ке ар ортчыса, нокин уз шедьты ни.Туннэ удмурт литературая ваньбурез утён, фондъёс кылдытон оскемын   Г. Красильниковлэн музей-юртэзлы ик, но отын ӧвӧл одӥг научной сотрудник но! Штатын - кивалтӥсь но смотритель... Озьыен, туннэ, шуом, Ф. Ермаковлэн нылъёсыз атайзылэсь ваньбурзэ кузьманы дась луизы ке но, сое опись лэсьтӥсь гинэ но уз шедьы! Веранэз ӧвӧл ни, тодмо писательёслэсь, литературоведъёслэсь наследизэс дунын басьтон сярысь. Кинъёс со - удмурт писательёс, кин соосты тодэ? Высоцкий дорозь соос ноку уз сузе - солэсь одӥг кылбурзэ тӥни кышноез олокӧня миллион евроен вуза, со сярысь Нырысетӥ канал вера.  Но ужпум уксё бордын гинэ ӧвӧл. Литературалэсь арзэ ортчытӥм, но литературалы культурамы озьы ик ӧз пыӵа... Теги: даноадямиос ЕрмаковФ малпан редакторлэнкылыз удмуртлитература ужпум  